Быйыл Башҡортостанда яҙғы сәсеү эштәре ғәҙәттәгенән 7 – 10 көнгә һуңыраҡ башланды. Был хәл тәбиғәт шарттарына бәйле килеп сыҡты. Шулай ҙа ауыл хужалығы хеҙмәтсәндәре тиҙ арала үткән йылғы күрһәткестәргә барып етте, тип билдәләргә кәрәк. Ни тиһәң дә, бөгөн Башҡортостанда иртә өлгөрөүсе культураларҙы сәсеү эштәре тамамланды. Һүҙ бойҙай, һоло, борсаҡ һәм шулай уҡ техник культуралар – шәкәр сөгөлдөрө менән көнбағыш тураһында бара. Ҡарабойҙай менән тары, кукуруз, судан үләнен сәсеү дауам итә әле. Шул уҡ ваҡытта ҡарабойҙайҙы тулыһынса сәсеп бөткән райондар һаны егермегә етеп килә. Үкенескә күрә, йәй айҙарында көн торошо беҙҙе әллә ни ҡыуандырмаясаҡ, тип тә фараз итәләр. Быйылғы йылдың да ҡоро һәм эҫе килгән 2010 йылға оҡшаясағын күрһәтеүсе факторҙар бар. Тупраҡта һаҡланған дым аҙ, көндәр ҙә эҫе буласаҡ, тиҙәр. Шулай ҙа 2010 йылғы ауырлыҡтар хужаларҙы күп нәмәгә өйрәткән, проблемалар ул ваҡыттағы кеүек үк күп булмаҫ тип өмөт итәбеҙ. Ни тиһәң дә, ҡоролоҡ булдырған мәсьәләләрҙе хәл итеүгә арналған нисәмә сара ойошторолдо, күпме план ҡоролдо.